Maatskappy mag werkers wat inenting weier, skors(Argieffoto: GCIS) Deur Tania Broughton, GroundUp Die Kommissie vir Versoening, Bemiddeling en Rekonsiliasie (KVBA) het weer eens bevind dat dit billik is om ŉ werker te skors wat weier om teen Covid-19 ingeënt te word. Die kommissie het bevind dit is in ooreenstemming met die Wet op Beroepsveiligheid en Gesondheid. Petrus Venter, ŉ kommissaris van die KVBA, het in ŉ uitspraak bevind die wet werkgewers verplig om veilige werkplekke te voorsien en dat die vereiste om ingeënt te word in die belang van die gesondheid en veiligheid van alle werkers is. Die uitspraak handel oor Gideon Kok, ŉ veiligheidsbeampte by Ndaka Security Services, wat veiligheidsdienste aan Sasol op Sasolburg lewer, wat geskors is nadat hy – op geloofsgronde – geweier het om ingeënt te word. Hy is die opsie gegee om weekliks ŉ Covid-19-toets te ondergaan, maar het dit net ŉ paar keer gedoen. Hy het daarna geweier omdat hy self vir die toetse moes betaal. Kok is in November verlede jaar geskors. Kok het aangevoer die besluit was ŉ onbillike arbeidspraktyk en dat die vereiste dat hy ingeënt word, indruis teen sy reg op vryheid en veiligheid. In die uitspraak het die KVBA bevind Kok is opdrag gegee om ŉ week nadat hy ingeënt is, terug te keer werk toe, óf wanneer hy sy weeklikse toetsuitlae indien. Tydens die verhoor het die KVBA gehoor Ndaka het Covid-19-risikoassesserings van al sy werkers gedoen en Kok is geïdentifiseer as iemand wat ingeënt moet word. Dít omdat hy ŉ kantoor op Sasol se perseel met tien ander kollegas deel en in ŉ beperkte ruimte saam met hulle werk. Ndaka het aangevoer elke werker in die maatskappy is op hierdie manier geassesseer en die gebruik van die kantoorruimte het hul posisie teenoor Kok bepaal. Twee ander werkers wat nie ingeënt is nie, was tuis ingevolge die geen werk-geen-betaling-reël, een is in ŉ enkelkantoor geakkommodeer en nog een dien weekliks ŉ Covid-19-toets in. Kok kan egter nie van die huis af of in ŉ geïsoleerde kantoor werk nie, omdat hy met ander wagte, die kliënt en lede van die publiek moet werk. Die maatskappy is boonop onder druk van Sasol om ŉ 100%-inentingskoers te behaal. Geloofsredes nie voldoende Kok het egter aangevoer sy skorsing is onbillik omdat daar geen wetgewing bestaan wat hom dwing om ingeënt te word nie. Hy sê hy is ŉ toegewyde Christen en het reeds van Covid-19 herstel. Hy het aanvanklik medikasie gebruik, maar voer aan hy het eers herstel nadat hy op sy liggaam se natuurlike immuniteit en sy geloof begin staatmaak het. Hy het aangevoer die entstof is nog in ŉ eksperimentele fase, verhoed nie die verspreiding van die virus nie en genees dit ook nie. Kok se toegangskaart is geblok ná talle pogings om hom te oortuig om ingeënt te word. Die KVBA het bevind dié besluit is nie op die ingewing van die oomblik geneem nie en alle prosesse is gevolg. Venter het ook in sy uitspraak gesê die entstof het groot sukses behaal om ernstige siekte en oordrag te beperk en Kok kon geen argumente om die teendeel te bewys voorlê nie. “Die maatskappy en Sasol het nie inenting vereis net om hom te beskerm nie… die doelwit is om ŉ veilige werkomgewing vir almal te verseker. “Hy maak staat op sy geloof. Dit is sonder gronde of steun – teologies of wetenskaplik,” het die kommissaris bevind. Die KVBA het bevind die maatskappy het voldoen aan vereistes wat inenting nie verplig nie, maar die onus op die werkgewer plaas om sy pligte ingevolge die Wet op Beroepgesondheid en Veiligheid na te kom. “Die wet gaan verder en bepaal dat elke werker met ŉ werkgewer moet saamwerk om gesondheid- en veiligheidsreëls na te kom,” het Venter in sy uitspraak gesê.